b'\n_START_ARTICLE_\nEstat d\'Enugu\n_START_SECTION_\nGeografia\n_START_PARAGRAPH_\nL\'estat d\'Enugu \xc3\xa9s un dels estats del sud-est de Nig\xc3\xa8ria. \xc3\x89s fronterer amb els estasts d\'Abia i Imo al sud, Ebonyi a l\'est, Benue-Plateau al nord-est, Koji al nord-oest i Anambra a l\'oest._NEWLINE_La seva capital \xc3\xa9s la ciutat d\'Enugu, que est\xc3\xa0 situada aproximadament a unes dues hores i mitja en cotxe de Port Harcourt, ciutat portu\xc3\xa0ria des d\'on s\'exporta el carb\xc3\xb3 de la zona. A una hora de la capital hi ha Onitsha, una de les ciutats comercials m\xc3\xa9s importants del pa\xc3\xads i a dues hores hi ha la ciutat d\'Aba, un altre destacat centre comercial._NEWLINE_Enugu t\xc3\xa9 unes bones condicions climatol\xc3\xb2giques tot l\'any. Amb 223 metres per damunt del nivell del mar de mitjana, el seu s\xc3\xb2l est\xc3\xa0 ben drenat durant la seva estaci\xc3\xb3 humida.\n_START_SECTION_\nHist\xc3\xb2ria\n_START_PARAGRAPH_\nEl nom de l\'estat prov\xc3\xa9 de la seva capital, Enugu que significa "el cap d\'amunt del cim". Els primers colons europeus s\'hi van assentar el 1909, liderats per l\'enginyer de mines Albert Kitson que va trobar carb\xc3\xb3 a la zona de la capital. S\'hi van construir mines de carb\xc3\xb3 i la capital va estar unida amb Port Harcourt per via ferrovi\xc3\xa0ria. La ciutat d\'Enugu va esdevenir la capital de les prov\xc3\xadncies brit\xc3\xa0niques del sud de la col\xc3\xb2nia de Nig\xc3\xa8ria. Posteriorment fou capital de la Rep\xc3\xbablica de Biafra.\n_START_SECTION_\nPol\xc3\xadtica\n_START_PARAGRAPH_\nEls dos nivells de govern de l\'estat d\'Enugu \xc3\xa9s el Govern Estatal i les \xc3\x80rees de Govern Local. L\'actual governador executiu de l\'estat \xc3\xa9s Sullivan Chime. Fou elegit l\'abril del 2007 i el 29 de maig del mateix any es va convertir en governador. La seu del govern est\xc3\xa0 a la seva capital, Enugu._NEWLINE_L\'estat est\xc3\xa0 subdividit en 17 LGAs: Aninri, Awgu, Enugu East, Enugu North, Enugu South, Ezeagu, Igbo Etiti, Igbo Eze North, Igbo Eze South, Isi Uzo, Nkanu East, Nkanu West, Nsukka, Oji River, Udenu, Udi i Uzo Uwani.\n_START_SECTION_\nEconomia\n_START_PARAGRAPH_\nL\'estat \xc3\xa9s predominantment rural i agrari. Una part important de la seva poblaci\xc3\xb3 activa es dedica a l\'agricultura, tot i que tamb\xc3\xa9 s\xc3\xb3n importants el comer\xc3\xa7 (18,8% de la poblaci\xc3\xb3 activa) i els sector serveis (12,9%). El comer\xc3\xa7 \xc3\xa9s l\'ocupaci\xc3\xb3 m\xc3\xa9s destacada a les zones urbanes, seguit dels serveis. Tamb\xc3\xa9 hi ha una petita part de la poblaci\xc3\xb3 es dedica a la manufactura, sobretot a les ciutats d\'Enugu, Oji, Ohebedim i Nsukka.\n_START_SECTION_\nEnergia\n_START_PARAGRAPH_\nEl subministrament el\xc3\xa8ctric d\'Enugu i els seus voltants \xc3\xa9s relativament estable. A l\'estat hi ha l\'estaci\xc3\xb3 de generaci\xc3\xb3 el\xc3\xa8ctrica Oji River Power Station, que d\xc3\xb3na servei a tot l\'est de Nig\xc3\xa8ria. A prop d\'aquesta estaci\xc3\xb3 el\xc3\xa8ctrica hi ha les mines d\'Enugu._NEWLINE_A Ugwuoba s\'hi ha trobat traces de petroli, a la LGA d\'Oji-River.\n_START_SECTION_\nEducaci\xc3\xb3 i Sanitat\n_START_PARAGRAPH_\nEl govern de l\'estat d\'Enugu t\xc3\xa9 moltes escoles d\'educaci\xc3\xb3 prim\xc3\xa0ria i secund\xc3\xa0ria per tot l\'estat. Tamb\xc3\xa9 hi ha escoles d\'educaci\xc3\xb3 prim\xc3\xa0ria, secund\xc3\xa0ria i infantil privades._NEWLINE_A l\'estat hi ha la primera universitat ind\xc3\xadgena de Nig\xc3\xa8ria, la Universitat de Nig\xc3\xa8ria, Nsukka (UNN). Altres institucions d\'educaci\xc3\xb3 superiors s\xc3\xb3n l\'Enugu State University of Science and Technology (ESUT), l\'Institute of Management and Technology (IMT), el Federal Cooperative College, Oji River (FCCO), l\'Enugu State College of Education Technical, d\'Enugu; la Caritas University, d\'Amorji-Nike; la Renaissance University, d\'Ugbawka; el Federal Government College d\'Enugu; la Federal School of Dental Technology & Therapy, entre d\'altres.\n_START_SECTION_\nSanitat\n_START_PARAGRAPH_\nA l\'Estat d\'Enugu hi ha l\'University of Nigeria Teaching Hospital (UNTH). Tamb\xc3\xa9 hi ha diversos hospitals i cl\xc3\xadniques privats. Tamb\xc3\xa9 hi ha set hospitals de districte i totes les LGAs tenen almenys un centre de salut.'